Н А Р Е Д Б А

за символиката и отличията на Община Опака
ГЛАВА ПЪРВА
Общи положения

Чл.1 (1) Настоящата наредба урежда вида, съдържанието и начина на използване на символите на Община Опака и критериите и реда за удостояване и връчване на отличията на Общината. 

 (2) С наредбата се урежда статутът на Празника на град Опака. 

Чл.2 Символите на Община Опака са:

1.Знаме на  Община Опака;

2.Герб на Община Опака;

3.Печат на Община Опака;

4.Почетна книга на Община Опака;


 5. Химн на Община Опака;
6.Кметска огърлица.

Чл.3 Отличията на Община Опака са:

1.Званието ”Почетен гражданин на град Опака”;

2.Почетен знак – Герб на Община Опака;

3.Почетна значка на Община Опака; 

4.Грамота за заслуги към Община Опака.

Чл.4 Знамето, гербът, почетната книга и официалният печат на Община Опака се изработват в единични екземпляри. 

ГЛАВА ВТОРА
Символика на Община Опака

I. Знаме на Община Опака
Чл.5  (1) Знамето на Община Опака е официален общински символ, с първостепенно значение, който изразява самоуправлението на Общината и демократичните принципи, които го характеризират. 

 (2) Знамето на Община Опака е йерархично подчинено по смисъл и значение на Националното знаме на Република България.

Чл.6  (1)Знамето на Община Опака има правоъгълна форма и се изработва, като уникат от плат, едноцветно е и има бял цвят. Той символизира чистота, справедливост, щастие. В средата на знамето е разположено цветно изображение на герба на Община Опака. Независимо от изработката на знамето/хоризонтално или вертикално/, гербът винаги е в нормално положение.
 (2) Знамето на Община Опака може да се изработва в различни размери, в зависимост от мястото на поставяне или условията при носенето му.
(3) Оригиналът на знамето се съхранява в кабинета на Кмета на Община Опака.

Чл.7   (1) Знамето на Община Опака е постоянно издигнато: 

1. на входа на Административната сграда на Община Опака; 

2. в залата за провеждане на заседания на Общински съвет-Опака; 

3. в кабинета на Председателя на Общински съвет-Опака;

4. в официалните зали на Община Опака, заедно с Герба и Знамето на Република България.

 (2) Знамето на Община Опака се издига временно на сградите, където се провеждат сесии на Общински съвет-Опака, международни конференции или съвещания, посещения на държавен глава, министър-председател, ръководител на парламент или на правителствена или парламентарна делегация на нашата или чужда държава, общонационални или международни спортни и други състезания от местно значение - през времетраенето им.

 (3) Знамето на Община Опака може да бъде издигнато в град Опака и в другите отделни населени места на територията на Общината по време на: 

1. Национален празник на Република България;

 

2. Празника на град Опака; 

 

3. Празници, церемонии и чествания на годишнини и събития, организирани от Община Опака или провеждани на територията на Общината;

 (4) Знамето на Община Опака може да се дарява на други населени места в страната и в чужбина.

 (5) В особени случаи с решение на ОбС, то може да се предостави за издигане в други населени места в страната и в чужбина, но подлежи на връщане след приключване на проявата.
(6) Общинското знаме може да бъде издигнато и при церемонии и тържества, провеждани от общински учреждения и обществени организации.

Чл.8 (1) При издигане на общинското знаме заедно с държавното, почетно място се дава на държавното.

(2) При издигане знамената на Република България, Европейския съюз и на Общината - от дясно на ляво с гръб към входа на сградата, на първо място се слага националното знаме. След него е знамето на Европейския съюз, а общинското знаме е на последния пилон.

 (3) При издигане знамената на Република България, Общината, Европейския съюз и на НАТО - от двете страни на знамената на Общината, на Европейския съюз и на НАТО трябва да се поставят български знамена.

 (4) При издигане на общинското знаме заедно със знамето на побратимен град от друга държава, почетно място се дава на общинското знаме, което се поставя от лявата страна, гледано към тях.

 (5) При издигане знамената на няколко побратимени града, ако броят на останалите знамена е четен знамето на Община Опака се поставя в средата, а ако броят на останалите знамена е нечетен се поставя в началото и в края на реда. Знамената на чужди градове се подреждат на еднаква височина, по азбучен ред, съобразно българската азбука.

(6) При издигане на общинското знаме заедно със знаме на друга община или подобна структура на друга държава, почетно място се дава на общинското знаме, което се поставя от лявата страна на сградата, гледано срещу нея.

 (7) Знамената се свалят по обратния ред на тяхното издигане.

Чл.9 При обявен от Общински съвет-Опака траур, общинското знаме се издига на половината на носещото тяло, заедно с прикрепена на горния му ляв ъгъл черна траурна ивица /лента/. При такива случаи, когато знамето се носи, то е сгънато и изцяло обвито в круп. При почитане паметта на починалия /починалите/, знамето се скланя напред.

Чл.10  (1) При движение развятото знаме се носи на лявото рамо и се държи с лявата ръка, опъната по дръжката.

 (2) При преминаване в тържествен марш знамето се носи отпред с изправена дръжка, която се придържа отдолу с лявата ръка на височина под пояса, а по средата се придържа с дясната ръка, която е на височината на рамото.

Чл.11  Знамето на Община Опака се поддържа в изряден естетичен вид.

Чл.12  (1) Редът за изобразяване на знамето на Община Опака или начина за възпроизвеждането му се определят от Общинския съвет.

(2)Знамето на Община Опака в качеството му на общински символ може да се изобразява и възпроизвежда без ограничения, при условие, че са спазени изискванията на решението на Общинския съвет.

(3) Забранява се тиражирани варианти на знамето на Община Опака по начин, който уронва нейния престиж или съдържа неморални елементи.

(4) Забранява се използването на знамето на Община Опака за търговска реклама или други дейности на физически и юридически лица.

(5) Забранява се използването на знамето и тиражирани негови варианти за политически, религиозни и антибългарски послания. 

(6) Секретарят на Общината организира изработването, съхранението и предоставянето на стандартен образец за цвета на знамето на Община Опака.

Чл.13 Със заповед на Кмета на Община Опака знамето може да бъде възпроизвеждано в разнообразни сувенирни варианти, флагове, да бъде отпечатвано на хартия, да се увеличава или намалява, като се спазва съотношението на неговите основни елементи. 

Чл.14 (1) При изобразяване на знамето самостоятелно или като част от художествена композиция, както и при изобразяване на елементи от него, е необходимо да се спазват изискванията за наситеност на основния цвят.

(2) Възпроизвеждане на изображението на знамето на Община Опака се осъществява при спазване изискванията на ал. 1.


II. Герб на Община Опака
Чл.15 Гербът на Община Опака изразява идентичността на Общината. Символ е на традиции, минало настояще и бъдеще 
Чл.16 (1)Гербът на Община Опака има щитовидна форма, която е художествено изображение на фактите, символизиращи развитието на общината.


В горната част са изобразени зъберите на крепостна стена, характеризиращи древният произход на Опака; под тях е изобразена бягаща сърна, символизираща наличието на дивеч. Под сърната е изобразен житен клас, символизиращ развитието на селското стопанство, а от двете и страни са изобразени лозови клонки, символизиращи лозята, отглеждани на територията на общината. В долната част на герба е изобразена част от зъбно колело, което е символ на развиващата се промишленост на територията на Община Опака. Върху зъберите на крепостната стена в горната част на герба е изписано „Опака”, а под зъбното колело е изписан девизът на Опака „Съм от векове и за векове”.

(2) Цветовете на герба на Община Опака са: бяло, червено, черно и златно.

Чл.17 (1) Гербът на Община Опака има следните форми:

1.пластична

2.графична - черно-бяла

3.графична – цветна

(2) За герба се изработва пластичен еталон в единична бройка, в графично и цветово изображение.

(3) Гербът на Община Опака в пластичен вариант се поставя в заседателната зала на Общинския съвет, на фасадата на Административната сграда на Общината, в ритуалните зали на Общината, заедно със знамето на Община Опака и знамето на Република България, както и в кабинетите на:

1.Кмета на Община Опака;

2.Председателя на Общински съвет-Опака;

(4) Гербът на Община Опака в графичен вариант – цветно изображение, се поставя на: 

1. покани за официални събития – чествания, тържества, церемонии, организирани от Община Опака и Общински съвет-Опака.

2. официални документи, които се подписват от Председателя на Общински съвет-Опака и Кмета на Общината.

3. удостоверения за почетно гражданство на Община Опака.

4. бланки – изходяща кореспонденция на Община Опака до държавни институции, международни организации и посолства.

(5) Гербът на Община Опака в графичен вариант – черно-бяло изображение, се поставя задължително на бланки на Община Опака и Общински съвет-Опака за изходяща кореспонденция освен случаите посочени в ал. 4 т. 4. 

Чл.18 Гербът на Община Опака присъства като елемент на знамето на Община Опака, на официалния печат на Община Опака, на почетния знак на Община Опака, на значката на Община Опака, символичния ключ на Община Опака и на грамотата за заслуги към Община Опака. 

Чл.19 Гербът на Община Опака може да се връчва като отличие в три форми:

1. Плакет с пластично изображение;

2. Почетен знак;

З. Значка.

Чл.20  Гербът на Община Опака под формата на "Плакет с пластично изображение" се връчва на удостоените със званието "Почетен гражданин на град Опака”.

Чл.21 (1) Гербът на Община Опака под формата на "Почетен знак" и "Значка" се връчва от Кмета на Общината с негова заповед за принос в развитието на град Опака и Общината.

(2) "Почетна значка" се връчва на избраните общински съветници при полагане на клетва пред Общинския съвет.

Чл.22 Гербът на Община Опака се поставя на входно-изходните пътни артерии на Общината.

Чл.23  Недопустимо е използването на герба на Община Опака в различните му форми за търговски, рекламни, политически, религиозни, етнически и шовинистични цели. 

Чл.24 (1) Редът за изобразяване на герба на Община Опака или начина за възпроизвеждането му се определят от Общинския съвет.

(2) Гербът на Община Опака в качеството му на общински символ може да се изобразява и възпроизвежда без ограничения, при условие, че са спазени изискванията на решението на Общинския съвет.

(3) Забраняват се тиражирани варианти на герба на Община Опака по начин, който уронва нейния престиж или съдържа неморални елементи.

(4) Забранява се използването на герба на Община Опака за търговска реклама или други дейности на физически и юридически лица.

(5) Забранява се използването на герба на Община Опака в тиражирани негови варианти за политически, религиозни и антибългарски послания. 

Чл.25 Със заповед на Кмета на Община Опака гербът на Общината може да бъде възпроизвеждан в разнообразни сувенирни варианти, да бъде отпечатван на хартия, да се увеличава или намалява, като се спазва съотношението на неговите основни елементи. 

III. Официален печат на Община Опака
Чл.26 (1) Официалният печат на Община Опака има кръгла форма. Той представлява композиция, която включва в централната си част пластичен вариант на герба на Общината и текст: "Република България" (в горната половина) и "Община Опака" (в долната част).

(2) Официалният печат на Община Опака се съхранява от Кмета или изрично упълномощено от него лице.

Чл.27 (1)  Официалният печат на Община Опака се полага след подписа на Кмета на Общината или Председателя на  Общински съвет-Опака, върху оригинала на:

1. споразумения, договори и други официални документи с важно дългосрочно и представително значение за Община Опака;
2. представителни документи за отношенията на Община Опака с други държави и побратимени градове;

3. удостоверения и препис-извлечения за удостояване със званието “Почетен гражданин на град Опака”;
4. удостоверения за удостояване с почетен знак и значка на Община Опака;

5. грамоти за заслуги и дарения към Община Опака;

6. удостоверения за вписване в Почетната книга на Община Опака;

7. декларации от името на Община Опака;
8. други документи с представителен за Община Опака характер или изискуеми по закон.

(2) Официалният печат на Община Опака не се поставя върху документи от административно-правен и частно-правен характер. Върху такива документи се поставя обикновен печат.

IV. Химн на Община Опака

Чл. 28. Химнът на Опака е по музика на Райко Кирилов и по текст на Христо Йовчев.
Чл. 29. Звученето на химна на Опака е неразделна част от ритуала за издигане знамето на Община Опака.

Чл. 30. Химнът на общината звучи и провеждане на тържествени заседания на ОбС и по време на празника на града.

Чл. 31 Химнът на Община Опака се изпълнява в съответствие с изискванията на чл. 12, ал. 3 и ал. 4 от Настоящата Наредба.
V. Кметска огърлица

Чл.32 Кметската огърлица е символ на местната власт, на отговорност и приемственост.

Чл.33 Основен елемент на огърлицата е абревиатурата на Националното сдружение на общините в Република България и плочки с изобразен лъв, свързани с метални халки. Съдържа медальон, на който е изобразен гербът на Община Опака.

Чл.34 (1) Кметската огърлица се предава от Кмета на Общината при встъпване в длъжност на новоизбрания кмет по утвърден церемониал.

(2) При преизбиране на Кмета на Общината огърлицата се връчва от най-възрастния присъстващ общински съветник на сесията.
Чл.35 Церемониалната огърлица се носи от Кмета в следните случаи:

1. При връчване на Почетния знак за удостояване със званието "Почетен гражданин на град Опака";

2. При особено официални случаи - срещи с представители на международни организации, на други държави и прочие;

3. При тържествени сесии на Общински съвет – Опака.

VI. Почетна книга на Община Опака
Чл.36  В Почетната книга на Община Опака се отразява хронологията на съществени и значими приноси на български и чуждестранни граждани в развитието на общината като самоуправляваща се териториална единица.

Чл.37 Почетната книга на Община Опака представлява еднакви по формат томове, с твърди корици,  на предната корица е поставен надпис „Община Опака”.
Чл.38 В Почетната книга на Община Опака се съхраняват собственоръчно изразените лични впечатления и мнения на почетните граждани и гости на град Опака и Общината.

Чл.39 Право на вписване в “Почетната книга на Община Опака" имат:

1. Удостоените със званието “Почетен гражданин на град Опака“.

2. Видни държавни, обществени и стопански дейци, чиято дейност е свързана с развитието на Община Опака и други, получили почетен знак, значка или грамота за заслуги към Община Опака.
3. В Почетната книга на Община Опака се вписват трите имена на удостоените със званието “Почетен гражданин на град Опака“, номера на решението на Общинския съвет,  мотивите, основанията и поводът за това.

Чл.40 Почетната книга на Община Опака се води и съхранява от Кмета на Общината или упълномощено от него лице.

VII. Празник на град Опака
Чл.41 Официален празник на град Опака е 5-ти септември, на тази дата Опака е обявено за град.
Чл.42 (1) Празникът на град Опака се провежда под патронажа на Кмета на Община Опака.

(2) Програмата на празника се утвърждава от Кмета на Общината. 

(3) Подготовката и провеждането на празника на град Опака се финансират от:

1. Бюджета на Община Опака;

2. Спонсорство и реклама;

3. Други, разрешени от закона източници. 

Чл.43 В Деня на празника на град Опака Общинският съвет-Опака, при необходимост провежда тържествена сесия, на която се връчват отличията на Общината.

ГЛАВА ТРЕТА
Отличия на Община Опака
I. Звание "Почетен гражданин на град Опака”

Чл.44 Званието “Почетен гражданин на град Опака” се присъжда на български и чуждестранни граждани за:

1. изключителен принос и заслуги за развитието на Община Опака;

2. изключителни постижения в областта на обществено-политическия, научния, стопанския, социалния, културния и спортен живот;

3. изключителен принос, свързан с популяризирането на името на град Опака и Общината;

4. дългогодишна обществено-полезна дейност и дейности, свързани със социалното подпомагане и развитието на гражданското общество в Общината;

5. дарителство с непреходна стойност и обществена значимост;

6. проявен изключителен героизъм.

Чл.45 (1) Удостояването със звание "Почетен гражданин на град Опака" става с решение на Общинския съвет, прието с поименно гласуване с обикновено мнозинство от гласовете на всички общински съветници.
Чл.46 (1) Предложение за удостояване със званието "Почетен гражданин на град Опака" могат да правят:

1. Председателят на Общинския съвет - Опака;

2. Кметът на Община Опака;

3. група от най-малко седем общински съветници;

4. обществени и професионални организации и творчески формирования;
5. инициативни граждански комитети със състав не по-малко от петдесет души, формирани чрез съответна подписка.

(2) Предложенията за удостояване по ал. 1 се отправят до Общински съвет-Опака и трябва да бъдат придружени от:

1. подробни мотиви;

2. описание на дейността на кандидата и заслугите му към Община Опака (прилагат се и копия от документи);

3. биография на предлагания кандидат;

4. писмено съгласие на кандидата за удостояване със званието или изразено такова от неговите наследници.

Чл.47 За почетни граждани на Община Опака могат да се предлагат неосъждани български и чуждестранни граждани, които:

1. имат съществен принос в развитието на Община Опака и /или/ Република България;

2. са носители на високи държавни и международни отличия;

3. са дейци на науката, културата, образованието, изкуството и спорта с особени заслуги към Община Опака;

4. са проявили героизъм и хуманност в екстремни или аварийни ситуации;

5. са дарители, чиито жестове са с непреходна стойност за Община Опака;

6. имат особени заслуги от обществена значимост.

Чл.48 (1) Председателят на Общинския съвет изпраща покана на предложените за удостояване със званието „Почетен гражданин”, която съдържа дата, час и място на провеждане на ритуала. След вземане на решението за удостояване със званието „Почетен гражданин”, на удостоения и на вносителя на предложението се изпращат копия от решението на ОбС – Опака.
(2) Решението на Общински съвет - Опака по ал. 1 за удостояване със званието “Почетен гражданин на град Опака” се публикува на Интернет-страницата на Общината.

Чл.49 (1) Удостояване със званието „Почетен гражданин на град Опака” се извършва на официална церемония, която се провежда на тържествената сесия на Общинския съвет на празника на град Опака или в друг ден, определен с решение на Общински съвет-Опака.

(2) На удостоените със званието „Почетен гражданин на град Опака” се връчва  плакет с пластично изображение на герба на Община Опака и удостоверение, подписано от Кмета на Общината и Председателя на Общинския съвет, подпечатано с официалния печат на Община Опака;

(3) Плакет с пластично изображение на герба на Община Опака и удостоверение за званието “Почетен гражданин” се връчват от Кмета на Община Опака.

(4) В почетната книга на Община Опака се отбелязват: трите имена на удостоения, дата на раждане, адрес, номер и дата на решението на Общински съвет-Опака и датата на връчване на званието.

(5) Плакетите с пластично изображение на герба на Община Опака са номерирани и се съхраняват от Кмета на Община Опака.

Чл.50 (1) Общинският съвет-Опака със свое решение може да отнеме званието „Почетен гражданин на град Опака” на лица, които:

1. след присъждане на званието са осъдени за престъпление и имат влязла в сила присъда;

2. със свои действия, обръщения или послания петнят доброто име на град Опака, Община Опака и/или на Република България;

3. писмено са заявили това свое желание. 

(2) Решението за отнемане на званието се приема от Общинският съвет с обикновено мнозинство от всички общински съветници. 

(3) Лишените от званието „Почетен гражданин на град Опака” са длъжни да върнат плакета с пластично изображение на герба на Община Опака, значката на Община Опака и удостоверението в едномесечен срок след решението на Общинския съвет за лишаване от звание. 

Чл.51 При загубване или унищожаване на удостоверението за присъждане на звание „Почетен гражданин на град Опака” по независещи от притежателя причини, се издава ново, след подадена писмена молба до Общински съвет-Опака. 

Чл.52 (1) Носителите на званието „Почетен гражданин на град Опака” имат право:

1. да бъдат включвани в състава на представителни делегации на град Опака в страната и чужбина за сметка на общинския бюджет; 

2. да участват в чествания, празници, фестивали и други мероприятия, организирани от Община Опака.

(2) Община Опака поддържа връзка с почетните граждани. Кани ги на тържества, отправя им поздравления по повод лични празници, юбилейни годишнини, организира с тях срещи, полага грижи за паметните им плочи.

Чл.53 (1) Званието „Почетен гражданин на град Опака” може да се присъжда и посмъртно. 

ІІ. Почетен знак на Община Опака
Чл.54 Почетният знак на Община Опака е метално изображение на герба на Община Опака.
Чл.55 (1) Почетният знак се присъжда на български и чуждестранни граждани, общински служители и общински съветници, които имат значителен принос в развитието на Община Опака, град Опака и заслуги към неговите граждани;

(2) Почетният знак може да се връчва и като колективна награда.

Чл.56  Мотивите за отличаване с Почетния знак на Община Опака са: 

1. значими постижения в областта на науката, образованието, изкуството, културата, здравеопазването и спорта;

2. значима обществено-полезна дейност, дарителство и дейности, свързани със социалното подпомагане и развитието на гражданското общество в град Опака и/или Община Опака;

3. проявен героизъм;

4. реализация на инфраструктурни проекти от стратегическа значимост за устойчивото развитие на Община Опака;

5. принос, свързан с развитието и популяризиране името на Община Опака;  

6. значима дейност в областта на съхранението и опазването на историческото наследство и екологичното равновесие на територията на Община Опака.

Чл.57 (1)  Писмено предложение за присъждане на Почетния знак на Община Опака могат да правят:

1. Кметът на Община Опака;

2. Председателят на Общински съвет-Опака;

3. Група от най-малко седем общински съветници;

4.Обществени и професионални организации и творчески формирования;
5.Инициативни граждански комитети със състав не по-малко от 50 души, формирани чрез съответна подписка.

(2) Предложенията по ал. 1 се отправят до Общински съвет-Опака и трябва да бъдат придружени от:

1. подробни мотиви;

2. описание на дейността на кандидата и заслугите му към Община Опака;

(прилагат се и копия от документи);

3. биография на предлагания кандидат

4. писмено съгласие на кандидата или неговите наследници за удостояване с Почетния знак на Община Опака.

Чл.58 (1) След вземане на решението за присъждане на Почетния знак на Община Опака на удостоения се изпращат копие от решението на Общински съвет-Опака и покана, която съдържа дата, час и място на провеждането на ритуала за връчване на Почетния знак. 

(2) Решението на Общински съвет-Опака по ал. 1 се публикува на Интернет-страницата на Общината.

Чл.59 (1) Връчване на Почетния знак на Община Опака се извършва от Кмета на Общината на официална церемония, която се провежда на тържествената сесия на Общински съвет-Опака на празника на град Опака или в друг ден, определен с решение на  Общински съвет-Опака.

(2) На наградените с Почетния знак на Община Опака се връчва удостоверение по специално изготвен образец, подписано от Кмета на Общината и Председателя на Общинския съвет, подпечатано с официалния печат на Община Опака;

(3) Почетните знаци са номерирани и се съхраняват от Кмета на Община Опака.

Чл.60 (1) Почетният знак се поставя отляво и се носи при всички традиционни и официални български празници, градски и национални тържества и ритуали.

(2) Почетният знак на Община Опака може да се присъжда и посмъртно.


III. Почетна значка на град Опака


Чл.61 Почетната значка на Община Опака представлява контурно изображение на герба на Община Опака с цвета на знамето на Общината. Тя има характер на отличие. Изработва се от метал.
Чл.62 (1) Почетната значка на Община Опака се връчва на:

1. Кмета на Община Опака;

2. общинските съветници;

3. кметове на населени места;

4. Заместник-кметовете, Секретарят и Главният архитект на Община Опака.

(2) Значката на Община Опака се носи при изпълнение на служебните задължения, както и по време на Националния празник на Република България, официалните празници, празника на град Опака и други градски и национални тържества и ритуали, от лицата по ал. 1.

(3) Значката на Община Опака се връчва на Кмета на Общината и на общинските съветници от Председателя на Общински съвет-Опака.

(4) Почетната значка на Община Опака се връчва на Председателя на Общински съвет-Опака от най-възрастния общински съветник.

IV. Грамота за особени заслуги към Община Опака
Чл.63 Грамотата на Община Опака се нарича „Грамота за особени заслуги към Община Опака”  /Приложение №2/;

Чл.64 (1) Грамотата за заслуги към Община Опака е официален документ, който се връчва на български и чуждестранни граждани: 

1. дейци на науката и образованието, чиито постижения представляват принос в развитието на Община Опака;

2. автори на литературни, художествени, музикални и други творби, посветени на Опака или дали своя принос за обогатяване културата Общината;

3. спортисти и спортни деятели с високи постижения за прославата на Опака  и Общината; 

4. проявили героизъм и гражданска доблест;

5. за принос в международното сътрудничество;

6. ученици и студенти, спечелили призови места в международни конкурси и олимпиади;

7. дарители;

8. присъжда се при други подходящи поводи.
(2) Грамотата представлява луксозен лист с правоъгълна форма, с художествено оформено изображение на герба на Община Опака и надпис ”Грамота за особени заслуги към Община Опака”. В нея се вписва името на призьора, номера и датата на заповедта на Кмета на Общината, както и мотивите за присъждане. 

Чл.65  (1) Инициатива за връчване на Грамотата за особени заслуги към Община Опака имат:

1. Кмета на Община Опака;

2. общинските съветници;

3. неправителствени организации;

4. обществени институции;

5. директорите на културни институти;

6. директорите на училища.

(2) Удостояването с Грамотата за заслуги към Община Опака се извършва със заповед на Кмета на Община Опака.

(3) Грамотата се връчва при подходящи поводи, тържествени събрания, тържествени заседания на Общински съвет-Опака, юбилейни годишнини и чествания и др. 

Чл.66 Издадените грамоти се вписват в Почетната книга на Община Опака.

ГЛАВА ЧЕТВЪРТА
Административно-наказателни разпоредби

Чл.67 (1) За нарушение на разпоредбите на настоящата Наредба, виновните физически и юридически лица се наказват с административно наказание - глоба в размер от 50 до 500 лв. и имуществена санкция в размер от 100 до 1000лв.

 (2) При повторно нарушение виновните лица се наказват в двоен размер на глобите по ал.1. 

Чл.68  Наказателните постановления за нарушенията по тази Наредба се издават от Кмета на Община Опака или определен от него заместник - кмет въз основа на акт, съставен от длъжностни лица от Общинската администрация.

ГЛАВА ПЕТА
Преходни и заключителни разпоредби

§1.Настоящата Наредба е изготвена и се приема на основание чл.21, ал.2 от ЗМСМА, във връзка с чл.16 от същия закон и отменя всички приети до този момент решения, които имат връзка със символите на Община Опака.
§2.3а прилагането на тази Наредба Кметът на Община Опака издава заповеди.

§3.Текстовете в Наредбата са съобразени с действащото българско законодателство.

§4.Изменения и допълнения в Наредбата се правят с решение на Общинския съвет.

§5.3а неуредени в настоящата Наредба въпроси Общинският съвет приема отделни решения.

§6.Секретарят на Община Опака, упражнява контрол по изпълнението на Наредбата.

§7 Наредбата е приета на заседание на Общински съвет – Опака с Решение № и влиза в сила от датата на приемането й и се отнася за удостоените лица след тази дата.

